钦定古今图书集成/方舆汇编/职方典/第1340卷 > 《远游庵铭》〈并序〉前人
## 钦定古今图书集成/方舆汇编/职方典/第1340卷 > 《远游庵铭》〈并序〉前人

吴复古子野，吾不知其何人也。徒见其出入人间，若有求者，而不见其所求。不喜不忧，不刚不柔，不惰不修，吾不知其何人也。昔司马相如有言：列仙之儒居山泽间，形容甚臞，意甚鄙之。乃取屈原《远游》，作《大人赋》，其言宏妙，不遣而放。今子野行于四方十馀年矣，而归于南海之上，必将俯仰百世，奄忽万里，有得于屈原之《远游》者，故以名其庵，而铭之曰：

悲哉，世俗之逼隘也，愿从子而远游。子归不来，而我
不往。使罔象乎相求，问道于屈原，借车于相如，忽然
不自知，历九嶷而过崇丘，宛兮相逢乎南海之上。踞
龟壳而食蛤蜊者，必子也，庶几为我一笑而留乎？